ભારતીય ક્રિકેટમાં આમ તો જામ રણજીને બાદ કરીએ તો સૌરાષ્ટ્રના અમરસિંહ સૌ પ્રથમ જાણીતા ક્રિકેટર હતા પરંતુ અમરસિંહનું નાની વયે નિધન થઈ ગયું અને તેમની કારકિર્દી પમ લાંબી ચાલી નહીં ત્યારે વિનુ માંકડને ભારતીય ક્રિકેટના પ્રથમ સ્ટાર ક્રિકેટર કહી શકાય. એ જમાનામાં એકાદ સી. કે. નાયડુ જેવા ખેલાડીને બાદ કરતાં તમામ ખેલાડીઓ કાં તો બેટ્સમેન તરીકે અને કાં તો બોલર તરીકે કાબેલિયત ધરાવતા હતા. દરેક ખેલાડી બેટિંગ કે બોલિંગ બંને પર હાથ અજમાવતો હોય પરંતુ સર્વગુણ સંપન્ન ઓલરાઉન્ડર જેને કહી શકાય તેવા કોઈ ક્રિકેટર હોય તો તે વિનુ માંકડ હતા.